1.1. Baggrund

Denne rapport vedrører gennemførelsen af foranstaltninger i henhold til forordning (EU) nr. 1144/2014 vedrørende oplysningskampagner og salgsfremstød for landbrugsprodukter fra EU. I henhold til artikel 26, stk. 2, i forordningen skal Kommissionen senest den 31. december 2020 forelægge Europa-Parlamentet og Rådet en rapport om anvendelsen af denne forordning, eventuelt ledsaget af passende forslag.

Rapporten følger op på en evaluering af gennemførelsen af EU's politik for salgsfremstød for landbrugsprodukter mellem 2016 og begyndelsen af 2020 for så vidt angår dens indvirkning, effektivitet, relevans, sammenhæng og EU-merværdi. Rapporten bygger på resultaterne af den særlige Eurobarometerundersøgelse med titlen "Europeans, Agriculture and the CAP" (europæere, landbrug og den fælles landbrugspolitik), der er baseret på en repræsentativ undersøgelse af 27 000 personer i august og september 2020. Sammen med evalueringen skal rapporten danne grundlag for en gennemgang af politikken for salgsfremstød, der er planlagt til 2021. Forud for gennemgangen vil der blive foretaget en omfattende konsekvensanalyse af politiske løsningsmodeller for at sikre, at EU's fremtidige politik for salgsfremstød fortsat er relevant, virkningsfuld og effektiv med en tydelig EU-merværdi og hænger sammen med alle relevante EU-politikker, herunder for handel, udvikling, fiskeri, sundhed, miljø og klima.

1.2. Politikreformen i 2014

Forordningen medførte en større reform af EU's politik for salgsfremstød for landbrugsprodukter. Den nye lovgivningsramme, som trådte i kraft den 1. december 2015, fik et større budget og fokuserede mere indgående på at fremme landbrugs- og fødevaresektorens konkurrenceevne. Med budskabet "Enjoy, it's from Europe!" tog politikken sigte på at hjælpe EU's operatører med at trænge ind på de internationale markeder og gøre forbrugere fra Europa og tredjelande mere opmærksomme på de bestræbelser, som de europæiske landmænd gør sig for at frembringe produkter af god kvalitet på grundlag af en strategi, der er udarbejdet på europæisk plan.

Nogle af de væsentligste træk ved reformen var:

·en budgetstigning, der gav mulighed for en højere samfinansieringssats (fra 50 % til 70‑80 %)

·en europæisk strategi for salgsfremstød, der blev gennemført ved hjælp af årlige arbejdsprogrammer og med det formål gøre salgsfremmende foranstaltninger mere målrettede og

·forenkling af procedurer ved at overdrage nogle af gennemførelsesopgaverne fra Kommissionen til Forvaltningsorganet for Forbrugere, Sundhed, Landbrug og Fødevarer (CHAFEA), hvilket skabte konkrete effektivitetsgevinster, som var med til at strømline procedurerne for indgivelse af forslag og CHAFEA's evaluering af disse (med bidrag fra uafhængige eksterne evalueringseksperter).

1.3. Styrkelse af salgsfremstødspolitikkens bidrag til EU's overordnede målsætninger

I 2021 vil Kommissionen foretage en gennemgang af politikken for salgsfremstød for at styrke dens bidrag til den europæiske grønne pagt , fra jord til bord-strategien samt den kommende europæiske plan for bekæmpelse af kræft, samtidig med at der tages hensyn til den væsentlige rolle, politikken spiller med henblik på at fastholde den bæredygtige genopretning af EU's landbrugsfødevaresektor i en vanskelig økonomisk situation.

Den kommende gennemgang af politikken for salgsfremstød giver mulighed for at omdefinere dens målsætninger og regler for bedre at kunne støtte EU's overordnede politiske mål. Politikken for salgsfremstød kan spille en central rolle i at tilskynde til omstillingen til en grønnere, mere bæredygtig landbrugssektor, ved at fremhæve de økonomiske, miljømæssige og sociale bæredygtighedsaspekter ved produkter og produktionsprocesser fra EU både i EU og tredjelande. Internationalt kan den støtte indsatsen med hensyn til at positionere EU's fødevaresystem som en international referenceramme for bæredygtighed. I den forbindelse kan Kommissionens foranstaltninger i forhold til initiativet navnlig bidrage til at understøtte EU's udadrettede bestræbelser, herunder opbygningen af grønne alliancer. Den kan også spille en central rolle i at fremme fremtidige ordninger ud over kvalitetsordninger såsom økologisk landbrug og geografiske betegnelser, der tager sigte på at øge forbrugernes bevidsthed om EU's mærkning af bæredygtige fødevarer, dyrevelfærd, sunde kostvaner EU's initiativ vedrørende CO2-venligt landbrug. Det kan støtte den fremtidige europæiske plan for bekæmpelse af kræft på forskellige måder, f.eks. ved at udbrede sit aktuelle fremstød til fremme af forbruget af frugt og grønt gennem en balanceret og sund kost samt andre sunde fødevarer og fødevaregrupper, der i øjeblikket ikke forbruges tilstrækkeligt i EU, hvilket har negative virkninger for folkesundheden.

2. Gennemførelse af politikken for salgsfremstød i 2016-2019

2.1. Årligt arbejdsprogram

Der blev ved forordningen indført årlige arbejdsprogrammer (vedtaget ved Kommissionens gennemførelsesafgørelser), som fastlægger budgettet og de strategiske prioriteter for de salgsfremmende foranstaltninger i løbet af de næste 12 måneder.

Ved formulering af arbejdsprogrammet tager Kommissionen hensyn til:

·målsætningerne i forordningen

·en makroøkonomisk analyse af den forventede stigning i importen på eksisterende eller nye markeder

·en evaluering af politikken om frihandelsaftaler og forventningerne med hensyn til fjernelse af sundheds- og plantesundhedsbarrierer og

·resultaterne af tidligere indkaldelser af forslag (f.eks. gennemførelse og kontinuitet).